Kállai Katalin

*Soha nem volt karácsonyok után*

Komolykodva jön

de immár komolyan

a szeretet nyilvánvaló

kibogarászhatatlan lénye

akár a kertből bejövő

apróságok

füves angyal

Miki gyík szelleme

sorsuk szép lassan

beteljesült

mi pedig maradtunk

kidobva a létbe

és megint az érzés

az elengedhetetlen

elengedés

a szabadság varázsa

elszabadul

Ha az ünnep egyszerisége

a múltunkba fagyott

végre

menjünk ki

közhelyeinkből a kertbe

nézzük a fák

hófagyta leveleiről

lecsorgó enyhülést

a láthatatlan törpék

lámpásait

akik a nyárba forduló

tél elől

már elvándoroltak

a rég összeomlott

kerti házba

ami az út végén feszít

időtlen idősíkokból

kiszakítva

legyünk a végtelen ünnep

miközben hófehérke

lassan elkomolyodik